A hang (Ady Endre)
Mi az, mi nálunk sohse pang?
A hang.
Mert szép hazánkban egy a rang:
A hang.
Így beszélni, úgy beszélni,
De mást tenni, másként élni,
Lágyan, durván, kérve, esdve,
Éjjel, regel, délben, este,
Hízelegve, fenyegetve
Népi nyelven vagy csiszoltan,
Elevenen, félig holtan,
Kacagányt vagy nyúlbőrt öltve,
Éhesen vagy teletöltve,
Szürke szóval, fényes laggal,
Igazi vagy műharaggal ─
Egy a fontos s ami jó:
A dikció...
Ez oka, hogy nálunk sohse pang:
A hang...
Versek